FELKONFERÁLÁS SZÖVEGE

**1. Bíró Eszter gyerekkoncertje**

Bíró Eszter a gyermekeknek szóló Időradír és Állati Zenés ABC című képeskönyvek, lemezek és koncertek létrehozója, énekese. Színházi és filmes főszerepek (Az Operaház Fantomja, Miss Saigon, Elfújta a szél, Mozart!, Csoda Krakkóban stb.), a Budapest Klezmer Band szólistája, new yorki színész diploma, a Fiatalok Eurovíziós Fesztiváljának 1. helye, Gundel Művészeti-, Cosmopolitan és eMeRTon Díj, számos szólólemez, illetve világzenei produkciók főszereplője Al Di Meola, Frank London (Klezmatics), Zorán és Presser Gábor mellett.

Az „Állati Zenés ABC” 2014-ben az év hazai gyerekalbuma lett, és Fonogram Magyar Zenei Díjat kapott. Eszter 2015-ben Story Érték Díjat vehetett át, mint az év énekesnője. Gyereklemezei közel 10 000 példányban fogytak el, a Minimax TV csatorna folyamatosan játssza klipjeit, és több általános iskola alsó tagozatában használják könyveit és lemezeit a tananyag kiegészítéseként.

Az idővel való játék és az ABC megszerettetése mellett interaktív, élőben megszólaló muzsika következik!

**2. Bíró Eszter és Falusi Mariann közös koncertje: Egy kicsit ide, egy kicsit oda**

Ha két nagy díva összeáll, ráadásul még egy kiváló zenekar kísérete is erősíti, akkor ott nem ronthatja el semmi a remek szórakozást! Az énekesek találkozása unikum a magyar zenei életben. Ki-ki a saját zeneiségét képviselve vagy pont abból kilépve, olyan hol népzenei, hol jazzes, hol popos, táncra hívó dalokat eredményezett, melyek igazi zenei kalandozás fellépőknek, közönségnek egyaránt.

Falusi Mariann énekesnő több műfajban is bizonyított már a jazztől a popzenén át a világzenéig. Számos lemez és koncert szereplője, tévés és rádiós műsorvezető. Presser Gáborral, a Pa-Dö-Dö-vel, Sárik Péterrel és a zenei színtér sok szereplőjével hoz létre maradandó produkciókat.

Bíró Eszter a gyermekeknek szóló Időradír és Állati Zenés ABC című képeskönyvek, lemezek és koncertek létrehozója, énekese. Színházi és filmes főszerepek, a Budapest Klezmer Band szólistája, new yorki színész diploma, illetve világzenei produkciók főszereplője Al Di Meola, Frank London (Klezmatics), Zorán és Presser Gábor mellett.

Födő Sándor zeneszerző és Hegyi György szövegíró dalai kifejezetten az énekesek egyéniségére íródtak. Kirobbanó energia, érzelmek, humor, játékosság, igazi felhőtlen örömzene!

**3. Bíró Eszter és zenekara**

Magyar költők - Radnóti Miklós, Kányádi Sándor, Szép Ernő és Varró Dániel – megzenésített versei mellett a zsidó folklór dallamainak akusztikus feldolgozása, illetve új, erre az alkalomra komponált szerzemények - énekhangokra, népi és ütőhangszerekre, gitárra és harmonikára áthangszerelt és megálmodott programban. A magyar, jiddis, arámi, héber és szefárdi dalok mellett elhangzó versek úgy követik egymást a koncerten, hogy szinte nem lehet észrevenni hol kezdődik a vers és hol folytatódik a népzene. Igazi örömzene a magyar világzenei színtér kiemelkedő előadóival.